รัฐบาลไทย-ข่าวทำเนียบรัฐบาล-นายอาคม เติมพิทยาไพสิฐ รัฐมนตรีว่าการกระทรวงคมนาคม แถลงข่าวผลการประชุมคณะรัฐมนตรีในส่วนที่เกี่ยวข้องกับกระทรวงคมนาคม (วันที่ 2 พฤษภาคม 2560)
วันพฤหัสบดีที่ 4 พฤษภาคม 2560
นายอาคม เติมพิทยาไพสิฐ รัฐมนตรีว่าการกระทรวงคมนาคม แถลงข่าวผลการประชุมคณะรัฐมนตรีในส่วนที่เกี่ยวข้องกับกระทรวงคมนาคม (วันที่ 2 พฤษภาคม 2560)
นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วย นายชาติชาย ทิพย์สุนาวี ปลัดกระทรวงคมนาคม และผู้บริหารหน่วยงานในสังกัด แถลงข่าวผลการประชุมคณะรัฐมนตรีในส่วนที่เกี่ยวข้องกับกระทรวงฯ เมื่อวันที่ 2 พฤษภาคม 2560 ณ ห้องราชดําเนิน กระทรวงคมนาคม
นายอาคม เติมพิทยาไพสิฐ กล่าวว่า คณะรัฐมนตรี (ครม.) ได้ประชุมเมื่อวันที่ 2 พฤษภาคม 2560 มีเรื่องที่เกี่ยวข้องกับกระทรวงฯ ดังนี้
1.ร่างปฏิญญาร่วมรัฐมนตรีของการประชุมร่วมระดับรัฐมนตรีของบันทึกความเข้าใจโตเกียวและปารีสว่าด้วยการตรวจและควบคุมเรือในฐานะรัฐเจ้าของท่า
ครม. ให้ความเห็นชอบร่างปฏิญญาร่วมรัฐมนตรีของการประชุมร่วมระดับรัฐมนตรีของบันทึกความเข้าใจโตเกียวและปารีสว่าด้วยการตรวจและควบคุมเรือในฐานะรัฐเจ้าของท่า ซึ่งกระทรวงคมนาคม ประเทศแคนาดา ได้เป็นเจ้าภาพจัดการประชุมร่วมระดับรัฐมนตรีของบันทึกความเข้าใจโตเกียวและปารีสว่าด้วยการตรวจและควบคุมเรือในฐานะรัฐเจ้าของท่า ครั้งที่ 3 ระหว่างวันที่ 2 - 4 พฤษภาคม 2560 ณ นครแวนคูเวอร์ ประเทศแคนาดา โดยในส่วนของกระทรวงฯ ได้แต่งตั้งให้ นายพิชิต อัคราทิตย์ รัฐมนตรีช่วยว่าการกระทรวงคมนาคม ทําหน้าที่หัวหน้าคณะผู้แทนไทย เพื่อเข้าร่วมการประชุมดังกล่าว ซึ่งในที่ประชุมจะหารือประเด็นสําคัญภายใต้หัวข้อ “Safeguarding Responsible and Sustainable Shipping : การปกป้องการขนส่งทางทะเลอย่างรับผิดชอบและยั่งยืน” การร่วมรับรองปฏิญญาดังกล่าวจะช่วยส่งเสริมให้ประเทศไทยสามารถยกระดับการขนส่งทางทะเลให้มีมาตรฐานตามที่องค์การทางทะเลระหว่างประเทศ (International Maritime Organization : IMO) และองค์การแรงงานระหว่างประเทศ (International Labour Organization : ILO) กําหนด เพื่อให้การขนส่งทางทะเลมีความปลอดภัย เป็นมิตรต่อสิ่งแวดล้อม และคนประจําเรือมีสภาพความเป็นอยู่บนเรือที่ดีขึ้น
2. การก่อหนี้ผูกพันข้ามปีงบประมาณ สําหรับรายการงบประมาณรายจ่ายประจําปีงบประมาณ พ.ศ. 2560 ที่มีวงเงินรวมตั้งแต่ 1,000 ล้านบาทขึ้นไป รายการงานเสริมความมั่นคงโครงสร้างทาง (Track Strengthening) ระหว่างสถานีชุมทางคลองสิบเก้า - สถานีชุมทางแก่งคอย จ.นครนายก ของการรถไฟแห่งประเทศไทย (รฟท.)
ครม. รับทราบผลการดําเนินการการก่อหนี้ผูกพันข้ามปีงบประมาณรายการใหม่ที่มีวงเงินรวมตั้งแต่ 1,000 ล้านบาทขึ้นไป รายการงานเสริมความมั่นคงโครงสร้างทาง (Track Strengthening) ระหว่างสถานีชุมทางคลองสิบเก้า - สถานีชุมทางแก่งคอย ระยะทาง 86 กิโลเมตร ของ รฟท. กําหนดเวลาทําการ 900 วัน ในวงเงิน 621.72 ล้านบาท โดยก่อหนี้ผูกพันข้ามปีงบประมาณ ตั้งแต่ปีงบประมาณ พ.ศ. 2560 - 2562 ก่อน รฟท. ดําเนินการตามขั้นตอนที่เกี่ยวข้องต่อไป
สําหรับงานเสริมความมั่นคงโครงสร้างทาง (Track Strengthening) ระหว่างสถานีชุมทางคลองสิบเก้า - สถานีชุมทางแก่งคอย เป็นงานที่มีความจําเป็น เพื่อให้การเดินรถไฟเป็นไปอย่างปลอดภัย และมีคุณภาพตามมาตรฐานที่กําหนดไว้ ซึ่ง รฟท. ได้ดําเนินการประกวดราคาจ้างก่อสร้างด้วยวิธีประกวดราคาอิเล็กทรอนิกส์ (e-bidding) โดยบริษัท อิตาเลียนไทย ดีเวล็อปเมนต์ จํากัด (มหาชน) เสนอราคาต่ําสุด เป็นเงิน 621.72 ล้านบาท (รวมภาษีมูลค่าเพิ่มร้อยละ 7) และคณะกรรมการ รฟท. ในคราวประชุมครั้งที่ 20/2559 เมื่อวันที่ 17 ธันวาคม 2559 ได้มีมติอนุมัติให้จ้างผู้ชนะการประกวดราคา ประกอบกับสํานักงบประมาณได้เห็นชอบความเหมาะสมของราคาค่าก่อสร้างในวงเงินดังกล่าวแล้ว โดยให้ รฟท. เบิกจ่ายจากงบประมาณรายจ่ายประจําปีงบประมาณ พ.ศ. 2560 จํานวน 197.475 ล้านบาท ที่ได้รับจัดสรรงบประมาณรายจ่ายแล้ว ส่วนที่เหลือ จํานวน 424.244 ล้านบาท ผูกพันงบประมาณรายจ่ายประจําปีงบประมาณ พ.ศ. 2561 - 2562 ต่อไป ซึ่งอยู่ภายในวงเงินงบประมาณและระยะเวลาที่ได้รับอนุมัติให้ก่อหนี้ผูกพันข้ามปีงบประมาณจาก ครม.
สําหรับกรณีอุบัติเหตุชิ้นส่วนของโครงการก่อสร้างรถไฟชานเมืองสายสีแดง บางซื่อ - รังสิต หล่นลงบริเวณหน้าโรงเรียนวัดดอนเมือง ถนนโลคัลโรด ได้มอบให้หน่วยงานในสังกัดกระทรวงฯ ที่อยู่ระหว่างการดําเนินงานก่อสร้างโครงสร้างพื้นฐานต่าง ๆ กําชับเจ้าหน้าที่ผู้รับผิดชอบ บริษัทที่ปรึกษาคุมงาน วิศวกรและผู้รับเหมา เพิ่มความเข้มงวดตรวจสอบการดําเนินงานตามมาตรฐานความปลอดภัย และขั้นตอนในการก่อสร้างตามข้อกําหนดในสัญญาและข้อกฎหมายอย่างเคร่งครัด ต้องจัดทําแผนการกํากับและตรวจสอบมาตรฐานความปลอดภัยในการก่อสร้าง (Safety Audit Plan) เพื่อตรวจสอบให้บริษัทผู้รับจ้างปฏิบัติตามขั้นตอนความปลอดภัย เมื่อเกิดเหตุขัดข้องในกระบวนการทํางาน ก่อนแก้ไขเหตุขัดข้องจะต้องคํานึงถึงความปลอดภัยของประชาชนและเจ้าหน้าที่ปฏิบัติงานเป็นลําดับแรกเสมอ รวมทั้งเมื่อเกิดอุบัติเหตุจะต้องเร่งเยียวยาและชดเชยผู้ได้รับผลกระทบโดยเร็วที่สุด